  ИА «Удмуртия» Удмуртиын «Платон» кун сӧзнэт чотын тупатъям кык выжъёс вамен мынон-ветлонэз усьтӥзы. Со сярысь ивортэ «РТ-Инвест Транспортные Системы» огазеяськон (сӧзнэтлэн операторез). 2018-тӥ ар кутсконлы Кильмезь шур вамен выжез тупатъязы. 130 иськемлэсь кузьгес выж Эгра — Сьӧлта — Сюмси — Киров улосвылэн кунгож — Гури — Ӟатча сюрес вылын интыяськемын. Со Орловской но Гури черкогуртъёсты Сюмси ёрос центрен герӟа. Уй-нуналскын отӥ 700-лэсь трос машинаос ортчо. Выж кылем даурысь 90-тӥ аръёс шорын пуктэмын вал, нош кӧня ке ар талэсь азьло куашкан калэ вуэмен лыдъязы. Выжез тупатъяны луиз «Платон» сӧзнэтысь 40 миллион манетлэсь трос висъямен. Эшшо одӥгез выж Удмуртиез Киров улосвылэн герӟась Глазкар — Яр — Пудем сюрес вылын интыяськемын. Котькуд нунал отӥ сюрслэсь трос автомобильёс ортчо. Выжлэн инъетэз куашканы кутскемен валче берло дыре одӥг чуретӥ гинэ ортчыны луэ вал ни. Мынон-ветлонэз кышкыттэмлыко радъяны луиз «Платонысь» 65 миллиард манетлэсь трос коньдон вуэмен. Таяз арын «Платон» кун сӧзнэт чотын Удмуртиын Чупчи шур вамен куинь выжъёсты тупатъялозы. Одӥгез соос пӧлысь тулыспал пумозь вуттэмын луыны кулэ.  Вуоно толэзь пумозь Чупчи шур вамен выж вылын ужъёс йылпумъяськозы. Со Глазкаре пырон азьын интыяськемын но карысь урамлэн люкетэз луэ «РТ-Инвест Транспортные Системы» огазеяськонОзьы ик таяз арын усьтыны чакламын Балезино — Сергино но Полом — Поломское сюресъёс вылысь выжъёсты. Соосты тупатъян автомобилистъёс но вузъёсты нуллӥсьёс понна кышкыттэмлыкез будэтыны, озьы ик Удмуртиын улӥсь уно сюрс адямиос понна транспорт инфраструктураез азинтыны луонлык сётэ, пусъемын операторлэн ивортоназ. Тегъёс: Ижкар Удмуртия Платон Глазкар сюресъёс  